《次韵陪诸公湖上春游》
宋代·苏籀

渠侬青门道，冶服遨荡俦。
一釂逞鸡鞠，联袂歌愿酬。
太伯表东吴，季子居延州。
湖山号佳观，篮舆肆优游。
肴香炙亦熟，只有空樽忧。
娱宾不计费，拘士捐牙筹。
诗盟得首唱，有客如此不。
挈壶并琴奕，松石岩湍乐。
境胜属幽人，谿云俗氛却。
洞穴锁苍霞，探奇或云莫。
不闻古肥遁，静极还思家。
高情縻圭俎，心迹何由遐。
畸人告予言，黄庭老生涯。
臧谷两亡羊，初平隐金华。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。